Saksa
Suomen kielen sana "Saksa" on peräisin pohjoissaksalaisesta saksien heimosta, joka keskiajalla tunnettiin Itämeren alueella paremmin kuin muut saksalaiset ryhmät. Saksit ja suomalaiset kävivät 1200-luvulta lähtien kauppaa Itämeren alueen ja Pohjois-Saksan hansaliiton piirissä. Saksalaiset hansaliiton kauppiaat esittäytyivät suomalaisille nimellä Sachsen – tämän vuoksi sanaa saksa käytettiin ennen suomen kielessä myös merkityksessä kauppamies.
Saksan osavaltiot
Saksa on liittotasavalta, joka koostuu kuudestatoista osavaltiosta. Saksan kielellä osavaltion virallinen nimitys on "Land" eli maa, joskin usein käytetään epävirallista (lakiteknisesti virheellistä) nimitystä "Bundesland" (liittomaa). Kolme maata käyttää nimitystä vapaavaltio ("Freistaat"): Baijeri (vuodesta 1919), Saksi (vuodesta 1990) ja Thüringen (vuodesta 1994). Lisäksi kaksi kaupungista muodostuvaa osavaltiota eli kaupunkivaltiota ("Stadtstaat") viittaa nimessään hansaan: vapaa ja hansakaupunki ("Freie und Hansestadt") Hampuri (vuodesta 1806) sekä vapaa hansakaupunki ("Freie Hansestadt") Bremen (vuodesta 1806).